Λάκκος Μεσσηνίας

Ο Λάκκος είναι πολύ μικρός οικισμός στην Πελοπόννησο και την Περιφερειακή Ενότητα Μεσσηνίας. 

 Γεωγραφικά στοιχεία 
Ο Λάκκος βρίσκεται σε υψόμετρο 280 μέτρα, περίπου 5 χλμ. Α.-ΒΑ. από το κέντρο της Καρδαμύλης (έδρα του δήμου) και 2 χλμ. Β.-ΒΑ. από το Προάστιο. Βόρεια του χωριού περνάει το φαράγγι του Βυρού,  μήκους περίπου 20 χιλιομέτρων κατά μήκος του οποίου περνούσε η αρχαία "Βασιλική Οδός" που ένωνε την αρχαία Σπάρτη με το λιμάνι της Καρδαμύλης. Την διαδρομή αυτή ακολουθούσαν οι Σπαρτιάτες όταν, κατά την περίοδο των Πελοποννησιακών πολέμων, έχασαν την κυριαρχία όλων των άλλων λιμανιών (εκτός της Καρδαμύλης). Επίσης, τη διαδρομή αυτή ακολούθησε και ο Αριστομένης, κατά την διάρκεια των Μεσσηνιακών πολέμων για να εισβάλλει στην κοιλάδα του Ευρώτα. 

 Ιστορικά - διοικητικά στοιχεία 
Στην Εκστρατεία του Μοριά καταγράφεται με την ονομασία Lakkos να υπάγεται στην Επαρχία Δυτικής Σπάρτης (Sparte Occidentale) → Τμήμα Ανδρουβίστας (Section d’ Androuvista) με πληθυσμό 15 οικογένειες (συνολικά 71 άτομα). 

Αναφέρεται επίσημα, μετά την ολοκλήρωση της Επανάστασης του 1821, το 1835 να προσαρτάται στον τότε δήμο Προαστείου. Σύμφωνα με το σχέδιο Καλλικράτης και την τροποποίησή του Κλεισθένης Ι, μαζί με το Προάστιο, την Πραστοβά, την Άι Γιάννα και το Νέο Προάστιο ανήκουν στην κοινότητα Προαστίου που υπάγεται στη δημοτική ενότητα Λεύκτρου του Δήμου Δυτικής Μάνης. Σύμφωνα με την απογραφή 2021 απογράφησαν 6 κάτοικοι ενώ με αυτήν του 2011 είχε 15«ΦΕΚ αποτελεσμάτων ΜΟΝΙΜΟΥ πληθυσμού απογραφής 2011», σελ. 10782 (σελ. 308 του pdf). 

 Σημείωση 
Στην Ανατολική Μάνη υπάρχει ο συνώνυμος οικισμός Λάκκος.

 Παραπομπές 

Κατηγορία:Χωριά της περιφερειακής ενότητας Μεσσηνίας
Κατηγορία:Δήμος Δυτικής Μάνης